
Ministru kabineta rīkojums Nr. 724
Rīgā 2026. gada 11. novembrī (prot. Nr. 63 70. §)
Par akciju sabiedrības "Latvenergo" vispārējo stratēģisko mērķi un vispārēju atļauju akciju sabiedrībai "Latvenergo" iegūt līdzdalību vai izšķirošo ietekmi kapitālsabiedrībās
· 1. Pamatojoties uz Publiskas personas kapitāla daļu un kapitālsabiedrību pārvaldības likuma 7. panta otrās daļas 2. punktu, noteikt akciju sabiedrības "Latvenergo" vispārējo stratēģisko mērķi – sekmēt klimatneitrālas Latvijas konkurētspēju un izaugsmi un palielināt Latvenergo koncerna vērtību mājas tirgū Baltijā un ārpus tā, ilgtspējīgi, inovatīvi un ekonomiski pamatoti attīstot un nodrošinot preces un pakalpojumus enerģijas un ar to saistītu biznesu vērtību ķēdēs un efektīvi pārvaldot valsts attīstībai un drošībai stratēģiski nozīmīgus resursus un infrastruktūru.
· 2. Saskaņā ar Publiskas personas kapitāla daļu un kapitālsabiedrību pārvaldības likuma 4. panta otrās daļas 2. punktu, 5. panta pirmo daļu un ceturto daļu, 7. panta pirmās daļas 8. un 9. punktu, 8. panta trešās daļas 1. punktu un 9. panta otro daļu un Valsts pārvaldes iekārtas likuma 88. panta pirmās daļas 2. punktu atļaut akciju sabiedrībai "Latvenergo":
· 2.1. un tās meitas sabiedrībām iegūt līdzdalību vai izšķirošo ietekmi kapitālsabiedrībās, tostarp dibinot kopuzņēmumus, kas reģistrēti un savu komercdarbību veic Eiropas Savienības valstīs, Eiropas Savienības kandidātvalstīs vai Eiropas Ekonomikas zonas valstīs un kuru komercdarbības mērķis ir nodarboties ar dažādu enerģijas veidu un produktu ražošanu, piegādi, uzkrāšanu, tirdzniecību vai ar šīm darbībām integrējamu produktu ražošanu vai pakalpojumu sniegšanu, darboties datu centru projektos vai RIS3 (Viedās specializācijas stratēģija) definēto jomu projektos, lai nodrošinātu akciju sabiedrības "Latvenergo" vispārējā stratēģiskā mērķa īstenošanu un vidēja termiņa darbības stratēģijā noteikto mērķu sasniegšanu, kā arī radītu preces vai pakalpojumus, kas ir stratēģiski svarīgi valsts administratīvās teritorijas attīstībai vai valsts drošībai vai kas paredzēti eksporta tirgiem;
· 2.2. izbeigt līdzdalību vai izšķirošo ietekmi kapitālsabiedrībās, kurās iegūta līdzdalība vai izšķiroša ietekme, lai nodrošinātu šā rīkojuma 2.1. apakšpunktā norādītā komercdarbības mērķa izpildi, ar nosacījumu, ka tas notiek šo kapitālsabiedrību reorganizācijas rezultātā un tiek saglabāta atbilstoši proporcionāla akciju sabiedrības "Latvenergo" vai tās meitas sabiedrību līdzdalība vai izšķiroša ietekme iegūstošajā kapitālsabiedrībā;
· 2.3. izbeigt līdzdalību vai izšķirošo ietekmi kapitālsabiedrībās, kuras veic komercdarbību datu centru attīstībā vai RIS3 (Viedās specializācijas stratēģija, izņemot enerģētikas jomu) definēto jomu projektos un kurās atbilstoši šā rīkojuma 2.1. apakšpunktam iegūta līdzdalība vai izšķiroša ietekme, atsavinot attiecīgās kapitāla daļas vai akcijas.
· 3. Noteikt, ka šā rīkojuma 2. punktā minētā atļauja izsniegta ar šādiem nosacījumiem:
· 3.1. atļauja ir spēkā piecus gadus no šā rīkojuma spēkā stāšanās brīža;
· 3.2. kapitāla daļu iegādes vai atsavināšanas darījumu summa nepārsniedz 15 procentus no Latvenergo koncerna pēdējā auditētā finanšu pārskata aktīvu kopsummas;
· 3.3. atļaujas īstenošana neradīs negatīvu ietekmi uz vispārējās valdības budžeta deficītu;
· 3.4. Ekonomikas ministrija nodrošinās, ka četru mēnešu laikā pēc atļaujas termiņa beigām Ministru kabinetā tiek iesniegts informatīvais ziņojums par darījumiem, kuri veikti, pamatojoties uz atļauju.
· 4. Atzīt par spēku zaudējušu Ministru kabineta 2021. gada 9. novembra rīkojumu Nr. 802 "Par akciju sabiedrības "Latvenergo" vispārējo stratēģisko mērķi" (Latvijas Vēstnesis, 2021, 218. nr.).

